**Ministru kabineta noteikumu projekta „Grozījumi Ministru kabineta   
2007.gada 3.jūlija noteikumos Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Grozījumi Ministru kabineta 2007.gada 3.jūlija noteikumos Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība”” (turpmāk – Noteikumu projekts) ir izstrādāts pēc Labklājības ministrijas iniciatīvas, lai uzlabotu un pilnveidotu darbiekārtošanas pakalpojumu licencēšanas un uzraudzības procesu. Paredzēts, ka Noteikumu projekts stāsies spēkā līdz 2021.gada 1.janvārīm. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts ir izstrādāts pēc Labklājības ministrijas iniciatīvas, lai mainīgajos darba tirgus apstākļos pilnveidotu darbiekārtošanas pakalpojumu jomas tiesisko regulējumu, mazinātu administratīvo slogu un nodrošinātu darba meklētāju likumisko interešu efektīvāku aizsardzību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1) 2019.gada 5.decembrī stājās spēkā grozījumi Bezdarbnieku un darba meklētāju atbalsta likumā, kas cita starpā atbilstoši Ministru kabineta 2018.gada 29.maija protokollēmuma Nr.26 13.§ 2.punktam paredzēja Labklājības ministrijai uzdevumu precizēt Bezdarbnieku un darba meklētāju atbalsta likuma deleģējumu Ministru kabinetam noteikt darbiekārtošanas pakalpojumu sniedzēju, kas sniedz pakalpojumus Eiropas Nodarbinātības dienestu tīkla (EURES) dalībnieka statusā, statusa piešķiršanas, uzraudzības, apturēšanas un anulēšanas kārtību, kā arī pienākumus. Ievērojot, ka EURES dalībnieka statusa piešķiršanas, uzraudzības, apturēšanas un anulēšanas kārtība, kā arī pienākumi ar 2018.gada 29.maija grozījumiem ir ietverti Ministru kabineta 2007.gada 28.jūlija Ministru kabineta noteikumos Nr.458 “Komersantu – darbiekārtošanas pakalpojumu sniedzēju – licencēšanas un uzraudzības kārtība” (turpmāk – MK noteikumi Nr.458), attiecīgi tiek papildināts MK noteikumu Nr.458 izdošanas pamatojums un precizēts MK noteikumu Nr.458 1.punkts.  2) Praksē Nodarbinātības valsts aģentūra (turpmāk – Aģentūra) ir saskārusies ar neviennozīmīgu interpretāciju par licencē darbiekārtošanas pakalpojumu sniegšanai (turpmāk – licence) norādīto valstu nozīmi. Ja licence ir izsniegta darbiekārtošanas pakalpojumu sniegšanai Latvijā, tas nozīmē, ka Latvija ir nevis pakalpojuma sniegšanas valsts vai valsts, kurā ir reģistrēta darba devēja saimnieciskā darbība, bet valsts, kurā darba meklētājus plānots faktiski nodarbināt. Lai novērstu šāda rakstura jautājumus no komersantu puses, tiesiskās noteiktības veicināšanai papildināts Noteikumu Nr.458 2.punkts, nosakot, ka licencē norāda valsti vai valstis, kurās nodarbina darba meklētājus, kā arī Noteikumu Nr.458 10.4.apakšpunkts, nosakot, ka iesniegumā licences saņemšanai norāda valsti vai valstis, kurās paredzēts darba meklētājus iekārtot darbā vai nodarbināt.  3) Pēdējo gadu laikā darba tirgus situācija Latvijā ir mainījusies. No 14,3% reģistrētā bezdarba līmeņa 2010.gadā tas bija samazinājies līdz 6,2% 2019.gadā. 2020.gada martā izsludinātās ārkārtējās situācijas rezultātā reģistrētais bezdarbs pieauga, 2020.gada augustā sasniedzot 8,4 %. Tomēr, neskatoties uz to, atsevišķās nozarēs darba devēji norāda uz darbinieku trūkumu. Minētās tendences likumsakarīgi ietekmēja arī darbiekārtošanas pakalpojumu struktūru Latvijā – līdztekus Latvijas darba meklētāju iekārtošanai darbā ārvalstīs arvien vairāk tiek izplatīta trešo valstu pilsoņu iekārtošana darbā Latvijā un pat citās Eiropas Savienības valstīs.  Latvijas pilsonim nonākot svešā valstī un nereti atrodoties bezpalīdzības stāvoklī, no valsts puses ir paredzēti papildu aizsardzības mehānismi darba meklētājam un prasības darbiekārtošanas pakalpojumu sniedzējiem. Šāda veida papildu aizsardzība ir nepieciešama arī trešo valstu pilsoņiem, kas ar nodarbinātības starpniecības pakalpojumu sniedzēju palīdzību tiek nodarbināti Latvijā vai citās Eiropas Savienības valstīs un nevar pienācīgi nodrošināt savu tiesību aizsardzību vienlīdzīgi ar attiecīgas valsts pilsoņiem un pastāvīgajiem iedzīvotājiem. Turklāt pēdējā gada laikā ir konstatēti arī cilvēktirdzniecības gadījumi, nodarbinot trešo valstu pilsoņus Latvijā, un jāņem vērā, ka pastāv liela varbūtība, ka atsevišķi gadījumi netiks identificēti cietušo informācijas trūkuma dēļ vai cietušo iebiedēšanas, nedrošības un citu apsvērumu dēļ.  Ievērojot apzināto situāciju, Noteikumus Nr.458 nepieciešams papildināt ar specifiskiem noteikumiem tiem licences saņēmējiem, kas sniedz darbiekārtošanas pakalpojumus trešo valstu pilsoņiem.  MK noteikumu Nr.458 11.2 apakšpunktā plānots noteikt papildu prasības līguma par darbiekārtošanas pakalpojumu sniegšanu, ko noslēdz ar darba meklētāju, saturam gadījumos, kad darba meklētājs ir trešo valstu pilsonis, kuram nav izsniegta pastāvīgās uzturēšanās atļauja vai Eiropas Savienības pastāvīgā iedzīvotāja uzturēšanās atļauja Latvijas Republikā. Šādos gadījumos līgumā ar darba meklētāju vajadzēs norādīt vēlamo informācijas saņemšanas valodu, informāciju par to, kādā veidā darba meklētājam tiek nodrošināta dzīvesvieta un pieeja veselības aprūpei, informāciju par nepieciešamajiem kvalifikāciju apliecinošajiem dokumentiem, kā arī kompetento iestāžu kontaktinformāciju, kurās var vērsties darba tiesisko attiecību, darba aizsardzības vai darbiekārtošanas pakalpojumu jautājumos (kompetento iestāžu adresi, tīmekļa vietni, konsultāciju tālruņa numuru, e-pasta adresi). Tāpat grozījums MK noteikumu Nr.458 24.7.apakšpunktā paredz darbiekārtošanas pakalpojumu sniedzēja pienākumu nodrošināt trešo valstu pilsoņiem darbiekārtošanai paredzētos dokumentus tam saprotamā valodā. Minētie informēšanas pasākumi ir vērsti uz trešo valstu pilsoņu tiesību aizsardzības veicināšanu.  Papildus, ievērojot identificētās tendences, statistikas, uzraudzības un analīzes nolūkā MK noteikumu Nr.458 28.1. apakšpunkts tiek papildināts ar prasību pārskatā par darbiekārtošanas sniegšanu ietvert informāciju par darba meklētājiem – trešo valstu pilsoņiem, kuriem nav izsniegta pastāvīgās uzturēšanas atļauja vai Eiropas Savienības pastāvīgā iedzīvotāja uzturēšanās atļauja Latvijas Republikā.  4) Atbilstoši likuma “Par nodokļiem un nodevām” 18.panta piektajā daļā noteiktajam Valsts ieņēmumu dienesta publicētā informācija par nodokļu maksātāju nodokļu parādiem, kas pārsniedz 150 *euro*, ir paredzēta, tajā skaitā tiešās valsts pārvaldes iestāžu un pašvaldību funkciju izpildes nodrošināšanai. Patlaban, piemēram, saskaņā ar Publisko iepirkumu likumā noteikto prasību pretendentam netiek liegta dalība iepirkumā, ja tā nodokļu un valsts sociālās apdrošināšanas obligāto iemaksu parādi nepārsniedz 150 *euro*. Turklāt jāņem vērā, ka patlaban Aģentūrai nav iespējams saņemt informāciju par komersanta nodokļu parādiem, izmantojot informācijas sistēmu saslēgumu, līdz ar to šobrīd minēto informāciju var iegūt tikai ar informācijas pieprasījumu palīdzību. Ievērojot minētos apsvērumus, kā arī izvērtējot samērīgu un plaši izplatīto praksi, pieļaujot neliela nodokļa parāda iespējamību, paredzēts, ka turpmāk Aģentūra, izmantojot publiski pieejamo informāciju, vērtēs tikai tādus komersanta nodokļu parādus, kas pārsniedz 150 *euro.* Attiecīgi tiek precizēts MK noteikumu Nr.458 9.3.apakšpunkts.  5) Saskaņā ar Maksātnespējas likumā noteikto maksātnespējas process ir tiesiska rakstura pasākumu kopums, kura ietvaros no parādnieka mantas tiek segti kreditoru prasījumi, lai veicinātu parādnieka saistību izpildi. Tāpat “bankrots” kā maksātnespējas stāvokļa risinājums kopš 2008.gada 1.janvāra, kad spēku zaudēja likums "Par uzņēmumu un uzņēmējsabiedrību maksātnespēju", spēkā esošajos normatīvajos aktos vairs nepastāv.  Ievērojot minēto, noteikumu Nr.458 9.5.apakšpunkts tiek redakcionāli precizēts, saskaņojot terminoloģiju ar spēkā esošajiem maksātnespējas jomu regulējošajiem normatīvajiem aktiem.  6) Saskaņā ar Noteikumu Nr.458 11.2.apakšpunktu, ja komersants plāno sniegt darba devējiem potenciālo darbinieku atlases pakalpojumu un darba meklētājiem netiek noteikta maksa par nepieciešamajiem izdevumiem darbiekārtošanas pakalpojumu saņemšanai, komersants var izvēlēties neslēgt ar darba meklētājiem līgumu par darbiekārtošanas pakalpojumu sniegšanu un iepazīstināt tos ar darbiekārtošanas pakalpojumu sniegšanas un saņemšanas kārtību, pievienojot attiecīgu dokumentu iesniegumam licences saņemšanai. Vienlaikus Noteikumos Nr.458 nav ietvertas precīzas prasības minētā dokumenta saturam un dažkārt Aģentūrai nākas saskarties ar komersantu iebildumiem par konstatētajām nepilnībām. Ņemot vērā iepriekš minēto, tiesiskās noteiktības veicināšanai plānots papildināt Noteikumu Nr.458 11.2.apakšpunktu, paredzot, ka darbiekārtošanas pakalpojumu sniegšanas un saņemšanas kārtībā jāatrunā pušu tiesības un pienākumi, kā arī jāapraksta darbiekārtošanas pakalpojumu sniegšanas process.  7) Noteikumu Nr.458 11.3.apakšpunkts paredz, ka pretendentam licences saņemšanai jāiesniedz Aģentūrā parauglīgums par darbiekārtošanas pakalpojumu sniegšanu, ko noslēdz starp pretendentu un darba devēju. Vienlaikus gadījumos, kad pretendents plāno sniegt darbaspēka nodrošināšanas pakalpojumus, patreiz tiek piemērota analoģijas metode un pretendentam tiek lūgts iesniegt parauglīgumu ar uzņēmumu, kas saņems darbaspēka nodrošināšanas pakalpojumus. Tomēr, ievērojot atšķirības darbiekārtošanas pakalpojumu veidos, Noteikumu Nr.458 11.6.apakšpunktā tiek precīzi noteikts parauglīguma veids.  8) Saskaņā ar 2019.gada 7.novembra grozījumiem Bezdarbnieku un darba meklētāju atbalsta likumā, likuma 17.panta otrajā daļā ir noteikts, ka komersantiem, kas sniedz pakalpojumus darba devējiem potenciālo darbinieku atlasei darbam Latvijā, turpmāk nebūs nepieciešama licence darbiekārtošanas pakalpojumu sniegšanai. Lai nodrošinātu MK noteikumu Nr.458 tiesību normu atbilstību Bezdarbnieku un darba meklētāju atbalsta likuma prasībām, nepieciešams veikt grozījumus MK noteikumu Nr.458 24.3., 24.4. un 24.11.apakšpunktā, kā arī 26.punktā.  9) Ikdienas darbā Aģentūra ir secinājusi, ka pārskatu par darbiekārtošanas pakalpojumu sniegšanu, kuriem ir informatīvs raksturs, sagatavošana un apstrāde (izvērtēšana) prasa diezgan lielus administratīvos resursus gan licences saņēmējiem, gan Aģentūrai, tādējādi plānots, ka turpmāk pārskati par darbiekārtošanas pakalpojumu sniegšanu būs jāsniedz tikai vienu reizi gadā, attiecīgi precizējot Noteikumu Nr.458 24.10.apakšpunktu.  10) Patlaban Noteikumu Nr.458 24.11.apakšpunkts paredz licences saņēmēju pienākumu informēt Aģentūru par katru jaunu ar sadarbības partneri noslēgtu līgumu vai izmaiņām esošajos sadarbības līgumos un iesniegt Aģentūrā noslēgto līgumu vai to grozījumu kopijas. Tomēr, ievērojot, ka iesniedzot iesniegumu licences saņemšanai, komersants pievieno tam arī parauglīgumu, kas tiek izvērtēts un saskaņots no Aģentūras puses, optimālākai resursu izmantošanai, kā arī licences saņēmēju administratīvā sloga mazināšanas nolūkā, plānots noteikt, ka turpmāk licences saņēmējiem nebūs jāsniedz Aģentūrā sadarbības līgumi, kas atbilstoši saskaņotajiem parauglīgumiem tiek noslēgti ar tiešajiem darba devējiem un darbaspēka nodrošināšanas pakalpojumu saņēmējiem. Vienlaikus licences saņēmējiem saglabāsies pienākums iesniegt Aģentūrā tādu līgumu kopijas, kas ir noslēgti ar citiem starpniecības pakalpojumu sniedzējiem Latvijā un ārvalstīs.  11) Atbilstoši Bezdarbnieku un darba meklētāju atbalsta likuma tvērumam valstij ir noteikts uzdevums sniegt tās iedzīvotājiem nepieciešamo atbalstu sekmīgai iekļaušanai darba tirgū. Saskaņā ar Bezdarbnieku un darba meklētāju atbalsta likumu noteiktos nodarbinātības pakalpojumus, tajā skaitā informāciju par brīvajām darba vietām, bezdarbniekiem, darba meklētājiem un bezdarba riskam pakļautajām personām sniedz Aģentūra. Vienlaikus minētā mērķa sasniegšanai valsts ir piesaistījusi arī privātos darbiekārtošanas pakalpojumu sniedzējus, kas līdztekus Aģentūras sniegtajiem pakalpojumiem veicina darba meklētāju iekārtošanos darbā.  Eiropas Parlamenta un Padomes Direktīvas 2008/104/EK par pagaidu darba aģentūrām (turpmāk – Direktīva 2008/104/EK) 6.pants paredz, ka pagaidu darba aģentūras no darba ņēmējiem neiekasē nekādu maksu par to, ka tiem ir nodrošināta iespēja tikt pieņemtiem darbā lietotājuzņēmumā, noslēgt darba līgumu vai izveidot darba attiecības ar lietotājuzņēmumu pēc tam, kad ir izpildīts norīkojums uz attiecīgo uzņēmumu. Arī Starptautiskās darba organizācijas konvencijas Nr.181 “Par privātajām darbiekārtošanas aģentūrām” (C181) 7.pants paredz aizliegumu noteikt darbiniekiem (darba meklētājiem) tiešu un netiešu samaksu par darbā iekārtošanu. Vienlaikus izņēmuma kārtā tiek ļauts dalībvalstīm noteikt izņēmumu atsevišķiem pakalpojumiem. Neskatoties uz to, ka Latvija nav pievienojusies minētajai konvencijai, respektējot tajā noteiktos darba meklētāju aizsardzības mehānismus, kā arī izpildot Direktīvas 2008/104/EK prasības, 2011.gada 24.novembrī Saeima pieņēma grozījumus Bezdarbnieku un darba meklētāju atbalsta likumā, kas paredzēja darbiekārtošanas pakalpojumu sniedzējam aizliegumu noteikt darba meklētājam vai darbiniekam maksu par sniegtajiem darbiekārtošanas pakalpojumiem. Tomēr MK noteikumu Nr.458 26.punktā ir pieļauts, ka darbiekārtošanas pakalpojumu sniedzējs var noteikt darbiekārtošanas pakalpojumu saņēmējam maksu par nepieciešamajiem izdevumiem darbiekārtošanas pakalpojuma saņemšanai (iekārtošanai darbā nepieciešamo dokumentu sagatavošana un to noformēšana, transporta izdevumi, veselības apdrošināšanas izdevumi).  Maksa par nepieciešamajiem izdevumiem darbiekārtošanas pakalpojumu saņemšanai tiek noteikta līgumā par darbiekārtošanas pakalpojumu sniegšanu. Izvērtējot darbiekārtošanas pakalpojumu sniedzēju Aģentūrā iesniegtos parauglīgumus par darbiekārtošanas pakalpojumu sniegšanu, ir secināts, ka darbiekārtošanas pakalpojumu sniedzēji nosaka maksu par iekārtošanai darbā nepieciešamo dokumentu sagatavošanu, kas vairākkārt pārsniedz objektīvu pakalpojuma tirgus cenu, piemēram, maksa par darba meklētāja dzīves gājuma apraksta (CV) sagatavošanu sasniedz 40 *euro*, bet pieteikuma vēstules sagatavošana līdz pat 80 *euro*. Jāatzīst, ka brīvajā tirgū minētie pakalpojumi nav izteikti pieprasīti, tomēr, veicot piedāvājumu izpēti, secināts, ka minēto dokumentu sagatavošana, piemēram, angļu valodā vidēji maksā ap  15 *euro* par dokumentu. Turklāt pastāv risks, ka ne visos gadījumos (piemēram, motivācijas vēstule mazkvalificētajiem darbiem) sagatavotie dokumenti ir objektīvi nepieciešami personas darbiekārtošanai.  Pamatā ar darbiekārtošanas pakalpojumu sniedzēju starpniecību darba meklētāji netiek iekārtoti augsti kvalificētajos amatos, tādējādi, veicot darbiekārtošanas pakalpojumu sniedzēju piedāvāto maksas pakalpojumu analīzi, tiek secināts, ka pastāv augsta varbūtības iespēja, ka darbiekārtošanas pakalpojumu sniedzēji negodprātīgi izmanto MK noteikumu Nr.458 26.punktā paredzēto izņēmumu, faktiski slēpjot maksu par darbiekārtošanas pakalpojumiem.  Bez darba palikušās personas ir potenciāli pakļautas sociālās atstumtības un nabadzības riskam un, lai sasniegtu likumdevēja izvirzīto mērķi - nodrošināt darba meklētājiem kvalitatīvus bezmaksas darbiekārtošanas pakalpojumus, paredzēts noteikt darbiekārtošanas pakalpojumu sniedzējiem ierobežojumu maksimālai maksai par darbiekārtošanas pakalpojumu saņemšanai nepieciešamo dokumentu sagatavošanu un noformēšanu 50 *euro* apmērā.  12) Saskaņā ar MK noteikumu Nr.458 31.6.apakšpunktu Aģentūra publicē tās tīmekļvietnē licenču reģistrā informāciju par komersantiem, kuriem ir tiesības sniegt darbiekārtošanas pakalpojumus, norādot darbiekārtošanas pakalpojumu sniedzēja nosaukumu, reģistrācijas apliecības numuru, juridisko adresi un darbības vietas adresi, kontaktinformāciju, licences numuru, termiņu, darbiekārtošanas pakalpojumu sniegšanas valsti vai valstis un darbiekārtošanas pakalpojumu veida vai veidu kodus.  Atbilstoši Centrālās statistikas pārvaldes publiskotajiem datiem 2019.gada sākumā 85,4% Latvijas mājsaimniecību bija pieejams internets, savukārt vecuma grupā no 25 līdz 34 gadiem 98,1 %, bet vecuma grupa no 35 līdz 44 gadiem 95% Latvijas iedzīvotāju lieto internetu regulāri. Pateicoties pēdējo gadu straujai digitalizācijas procesu attīstībai, valsts pārvaldes iestāžu publicētā informācija ir ērts un drošs veids, kā pārbaudīt aktuālo informāciju par darbiekārtošanas pakalpojumu sniedzējiem un to kontaktinformāciju. Vienlaikus saskaņā ar MK noteikumu Nr.458 8. un 23.punkta prasībām, mainoties licences saņēmēja darbības vietas adresei, licences saņēmējam ir pienākums samaksāt valsts nodevu un informēt par adreses maiņu Aģentūru, kas izsniedz komersantam jaunu licenci. Lai mazinātu administratīvo slogu gan licences saņēmējiem, gan Aģentūrai, precizējot MK noteikumu Nr.458 23.punktu un pielikumu, turpmāk licencē netiks ietverta informācija par licences saņēmēja darbības vietas adresi. Jāatzīmē, ka licences saņēmējam saglabāsies pienākums informēt Aģentūru par darbības vietas maiņu.  13) Lai no pārskata par darbiekārtošanas pakalpojumu sniegšanu varētu gūt precīzāku priekšstatu par licences saņēmēja darbību, tajā būtu jānorāda visi licencē noteiktie veidi, līdz ar to tiek precizēts MK noteikumu Nr.458 28.2.apakšpunkts.  14) Pārbaužu veikšana licences saņēmēja darbības vietā ir laikietilpīgs process, kas uzliek ievērojamu administratīvo slogu Aģentūrai, kā arī noteiktu administratīvo slogu licences saņēmējiem. To licences saņēmēju pārbaude, kuru darbības vietas atrodas ārpus Rīgas, aizņem līdz pilnai darba dienai, savukārt gadījumos, kad licences saņēmējs netiek sastapts savā darbības vietā, pārbaude jāveic atkārtoti. Vienlaikus vispārīga dokumentu pārbaude licences saņēmēja darbības vietā pilnībā negarantē faktiski sniegto darbiekārtošanas pakalpojumu kvalitāti. Ievērojot licences saņēmēju skaita straujo pieaugumu pēdējo gadu laikā, lai efektivizētu pārbaužu veikšanu un Aģentūras resursu izlietošanu, samērojot to pārbaužu darbības vietā sasniedzamo rezultātu, paredzēts, ka turpmāk, tāpat kā līdz šim, pirmreizēja licences saņēmēja pārbaude tiks veikta divu gadu laikā no licences izsniegšanas, savukārt turpmākās pārbaudes licences saņēmēja darbības vietā būs atkarīgas no pirmreizējā pārbaudē konstatētajām neatbilstībām, kā arī saņemtajām sūdzībām un citas informācijas, kas ir saistīta ar darbiekārtošanas pakalpojumu kvalitāti vai Noteikumos Nr.458 noteikto pienākumu ievērošanu. Respektīvi, tiem licences saņēmējiem, kuru darbībā pārbaudes laikā tiks konstatētas neatbilstības, Aģentūra ieplānos atkārtotu pārbaudi. Savukārt komersantiem, kuru darbībā neatbilstības netiks konstatētas, atkārtota pārbaude tiks veikta gadījumos, ja Aģentūras rīcībā nonāks informācija (piemēram, iedzīvotāju sūdzības, informācija internetā, citu iestāžu sniegtā informācija u.c.), kas varētu liecināt par pārkāpumiem no licences saņēmēja puses.  Iesniegumu licences saņemšanai iespējams iesniegt Aģentūrā klātienē, nosūtot pa pastu, nosūtot Aģentūrai ar drošu elektronisko parakstu parakstīto dokumentu vai izmantojot Valsts pakalpojumu pārvaldes portālā [www.latvija.lv](http://www.latvija.lv) pieejamo e-pakalpojumu “Licence darbiekārtošanas pakalpojumu sniegšanai”. Noteikumu projekta paredzētie pilnveidojumi neietekmē licences saņemšanas un izsniegšanas kanālus. Vienlaikus pēc Noteikumu projekta spēkā stāšanās nepieciešams precizēt e-pakalpojuma “Licence darbiekārtošanas pakalpojumu sniegšanai” aprakstu. |
| 3. | Projekta izstrādē iesaistītās institūcijas un publiskas personas kapitālsabiedrības | Nodarbinātības valsts aģentūra |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz:  1) darbiekārtošanas pakalpojumu sniedzējiem, kas saņēmuši licenci darbiekārtošanas pakalpojumu sniegšanai;  2) darba meklētājiem (visas darbaspējīga vecuma personas, kā arī pensijas vecumu sasniegušas personas, kas meklē darbu);  3) darba devējiem.  Atbilstoši Aģentūras statistiskajai informācijai 2020.gada 21.septembrī:  - 265 komersantiem ir Aģentūras izsniegtā licence darbiekārtošanas pakalpojumu sniegšanai;  - 71 688 personas atradās bezdarbnieka statusā. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums neietekmē administratīvo slogu darba meklētājiem.  Tiesiskais regulējums nerada būtisku ietekmi uz tautsaimniecību. |
| 3. | Administratīvo izmaksu monetārs novērtējums | Tiesiskajā regulējumā ietvertās administratīvās izmaksas vienai juridiskajai personai nepārsniedz 2000 *euro* gadā un neietekmē institūciju administratīvās izmaksas. |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Tiesiskā regulējuma izpilde tiks nodrošināta aģentūras pamatbudžeta ietvaros. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Noteikumu projekta izstrādē tika nodrošināta, ievietojot informāciju par Noteikumu projektu Labklājības ministrijas tīmekļa vietnē [www.lm.gov.lv](http://www.lm.gov.lv) 2020.gada septembrī un aicinot sabiedrības pārstāvjus sniegt viedokli. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Iebildumi/komentāri netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās aģentūra. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz izmaiņas aģentūras institucionālajā struktūrā, kā arī neietekmē pieejamos cilvēkresursus. |
| 3. | Cita informācija | Nav |

Labklājības ministre R.Petraviča

Valsts sekretārs I.Alliks

Iļjina, 67021616   
[Olga.Iljina@lm.gov.lv](mailto:Olga.Iljina@lm.gov.lv)